b"\n_START_ARTICLE_\nOslo Taxi\n_START_PARAGRAPH_\nOslo Taxi er en drosjesentral som utf\xc3\xb8rer sentralfunksjoner for drosjeeiere med l\xc3\xb8yvetilknytnig i Oslo Taxi. Oslo Taxi ble etablert i 1921 under navnet Den Kommunale Bilcentral og er i dag Skandinavias st\xc3\xb8rste drosjesentral. Sentralen er i dag ogs\xc3\xa5 Norges fjerde st\xc3\xb8rste foretak innen persontransport m\xc3\xa5lt i antall passasjerer. Foretaket transporterer \xc3\xa5rlig nesten 15 millioner passasjerer i Oslo og Akershus. Hele konsernet utgj\xc3\xb8r i dag ca. 200 ansatte og har tilknyttet ca. 2900 sj\xc3\xa5f\xc3\xb8rer (inkl. eiere) og 1388 kj\xc3\xb8ret\xc3\xb8y.\n_START_SECTION_\nOppgaver og drift\n_START_PARAGRAPH_\nOslo Taxi har som form\xc3\xa5l \xc3\xa5 dekke behovet sentraltjenester for drosjeeiere i Oslo-omr\xc3\xa5det, i likhet med de fem andre drosjesentralene i Oslo. Sentralen har ansvar for organisering av taxidrift i tr\xc3\xa5d med de krav som er hjemlet i Samferdselsloven. Oslo Taxi AS eies av et andelslag best\xc3\xa5ende av ca. 1\xc2\xa0151 selvstendig n\xc3\xa6ringsdrivende med drosjel\xc3\xb8yver. Den driver ordin\xc3\xa6r drosjetransport samt utf\xc3\xb8rer faste oppdrag og kontraktskj\xc3\xb8ring av skolebarn, funksjonshemmede, rullestolbrukere, pasienter og pleietrengende til legevakt og sykehus._NEWLINE_I tillegg til Oslo Taxi AS inng\xc3\xa5r bussoperat\xc3\xb8ren Oslo Taxibuss AS og IT-selskapet CenCom AS i konsernet._NEWLINE_Oslo Taxi AS har egen kursavdeling som gjennomf\xc3\xb8rer kurs for taxieiere, sj\xc3\xa5f\xc3\xb8rer og administrativt ansatte i Oslo Taxi AS. I tillegg utdanner avdelingen mer enn 150 nye sj\xc3\xa5f\xc3\xb8rer hvert \xc3\xa5r. Selskapet foretar selv kontinuerlig kvalitetskontroll for \xc3\xa5 p\xc3\xa5se at det leveres taxitjenester i tr\xc3\xa5d med h\xc3\xb8ye krav innen effektivitet og trygghet._NEWLINE_Oslo Taxi er et samvirkelag, noe som inneb\xc3\xa6rer at konsernet eies av hundrevis av drosjeeiere. Oslo Taxi AS har en funksjon som formidlingssentral, og er generelt \xc2\xabback-office\xc2\xbb for den daglige driften. De individuelle sj\xc3\xa5f\xc3\xb8rer er ansatt hos sine respektive eiere, og har intet formelt ansettelsesforhold under AS'et._NEWLINE_Kundesenteret, som er \xc3\xa5pent 24 timer i d\xc3\xb8gnet, 365 dager i \xc3\xa5ret har som hovedoppgave mottak og effektuering av alle typer taxibestillinger._NEWLINE_Oslo Taxi har utviklet sitt eget trafikkdirigeringssystem \xe2\x80\x93 OTT. Flere drosjesentraler med totalt 4\xc2\xa0500 drosjer i Norge er knyttet opp mot OTT. Ogs\xc3\xa5 flere utenlandske taxisentraler har valgt OTT som leverand\xc3\xb8r av sitt trafikkdirigeringssystem, deriblant G\xc3\xb8teborg Taxi i Sverige og Aarhus Taxi i Danmark."